Karina Adsbøl (DF), 2013-12-03:
Tak til ministeren for talen.
Debatten i dag er sådan set også lidt en forlængelse af en tidligere debat, Dansk Folkeparti rejste om kommunernes efterlevelse af love, regler og ankepraksis.
Dansk Folkeparti har tidligere rejst relevante problemstillinger på handicapområdet.
Vi har også problemstillingen med Handicapcenter København, hvor forældre, der har et handicappet barn, går ned med stress eller bliver fyret fra deres job.
Og hele sagsbehandlingen sejler.
Sådan har Politiken beskrevet situationen for 58 familier i København, som alle har børn med lidelser inden for autismespektret, der er dybt afhængige af støtte gennem Handicapcenter København, som er en enhed under kommunens socialforvaltning.
I Dansk Folkeparti ønsker vi at følge op – også på de bemærkninger, der har været fra Rigsrevisionen om merudgiftsydelser og tabt arbejdsfortjeneste.
Og her håber vi på ministerens snarlige fremlæggelse af en forenkling af loven.
Ministeren har givet følgende svar på et spørgsmål, jeg har stillet:
»... det overvejes derfor bl.a. aktuelt, om der kan udvikles et mere simpelt system for beregningen af ydelsen, som kan reducere antallet af fejl, men som også kan spare tid for kommunerne.
Så derfor håber vi jo meget på, at ministeren kommer med et lovforslag om det.
I Dansk Folkeparti finder vi det vigtigt, at man, når man visiterer til et tilbud, også inddrager de fagpersoner, der har en specialviden om det enkelte menneskes handicap.
Der er
rigtig mange forskellige handicap, og derfor skal man også sikre borgeren en helhedsorienteret indsats og lytte til og handle efter de anbefalinger, der kommer fra dem, der har viden og har kontakten til borgeren i det daglige.
Vi hører ofte om, at man underkender speciallæger, læger og andre fagpersoner, og det er problematisk.
Der har også været kritik fra Landsforeningen LEV af, at man isolerer folk i deres hjem.
Og der vil jeg gerne citere fra en artikel i Ekstra Bladet den 20. maj: »Landets største handikaporganisationer oplever i stigende grad, at udviklingshæmmede og autister nu som rå spareøvelser bliver flyttet fra deres dagtilbud hjem i deres bofællesskab – altså opbevaring døgnet rundt i deres eget hjem:
– Jeg er rystet over, at kommunerne mener, det er godt nok bare at putte borgerne ind i en kasse, siger Sytter Kristensen, der er landsformand for de udviklingshæmmedes forening LEV.
Det kan ikke være rigtigt, at fordi man er udviklingshæmmet, får man frataget muligheden for at være sammen med sine venner.
Det er jo kynisk tænkning.
Pengepung bestemmer alt.
Det ikke længere den enkeltes behov, der afgør, om man som handikappet må vinke farvel til dagtilbuddet, hvor man kan arbejde og møde andre mennesker.
Det afgøres i stedet af, hvilken kommune man er så heldig – eller uheldig – at bo i ...«
Der har her på det sidste kørt en række sager, som Ekstra Bladet har haft artikler om.
Og nu ved jeg godt, at der er mange, der sikkert siger, at det bare er Ekstra Bladet.
Men vi skal jo huske på, at journalisterne også er dem, der tit og ofte holder øje med, om borgerne også får den rette behandling.
Derfor er der også givet flere journalistpriser.
Der blev også kåret en prisvinder i forhold til Rebildsagen.
Men der er altså overskriften: Hjerneskadede Jonas syltet af kommunen.
Og der citerer jeg: »Kommunerne mistænkes for at spekulere i uretfærdig sagsbehandling – mens klagerne trækker i langdrag hos ankemyndighederne, slipper de for at yde støtte«.
Her har vi jo et forældrepar, der, som lægerne skriver, har kæmpet hårdt for at sikre vital genoptræning til deres 12-årige dreng, Jonas.
Desværre for Jonas, der på grund af en jordemoderfejl blev hjerneskadet under fødslen, er sagsbehandlingen nu trukket ud i over 2 år.
Det frustrerer de her forældre, og det er også katastrofalt, fordi der er flere læger og flere psykolograpporter, der gør det klart, at det er vigtigt for den 12-årige drengs fremtid, at han får genoptræning.
Uanset om de overtræder lovparagraffer, kan de bare skyde den til hjørne i Ankestyrelsen.
I mellemtiden slipper de for at betale.
Det er sådan nogle fra den virkelige verden, vi læser om, og det er jo rigtig, rigtig trist læsning.
Derfor har vi også fra Folketingets side en vigtig opgave foran os.
Så vil jeg bare lige minde ministeren om – for min taletid er snart udløbet – vores forhandlinger om satspuljen.
Der havde jeg også en liste med om flere ting, bl.a. en fast koordinator tilknyttet de her borgere, så de kan finde ud af at agere i det sociale system.
Og jeg har lavet en liste, som jeg håber ministeren også vil tage med i den fremtidige debat.
Tak for ordet.